zece organizații și-au păstrat recunoașterile (nelimitate) la data intrării în vigoare a regulamentului în 2009, în conformitate cu articolul 15 din regulament;

recunoașterea Registrului Naval Polonez (PRS) a fost menținută și extinsă, nelimitat, în conformitate cu articolul 15 din regulament;

recunoașterea limitată a Hellenic Register of Shipping (HRS) a expirat la 30 august 2010 și nu a fost reînnoită.

Mai recent, lista organizațiilor recunoscute s-a modificat după cum urmează:

în 2013, ca urmare a fuziunii „Det Norske Veritas” (DNV) și „Germanischer Lloyd” (GL), Comisia a modificat recunoașterea DNV și a acordat-o noii persoane juridice relevante „DNV GL AS”, în conformitate cu articolul 4 și articolul 16 din regulament;

în 2014, Comisia a acordat recunoaștere „Registrului Naval Croat” (RNC), în conformitate cu articolul 4 din regulament;

în 2015, Comisia a modificat recunoașterile a patru organizații în conformitate cu articolul 16 din regulament și le-a acordat pe fiecare persoanei juridice relevante care ar trebui să dețină recunoașterea.

3.3.Lista de organizații recunoscute din UE începând din mai 2015

În conformitate cu articolul 4 alineatul (5) din regulament, Comisia întocmește, actualizează și publică o listă a organizațiilor recunoscute în conformitate cu regulamentul.

În acest scop, Comisia a adoptat Decizia (UE) 2015/669 a Comisiei din 24 aprilie 2015 de abrogare a Deciziei 2007/421/CE privind publicarea listei organizațiilor recunoscute notificate de către statele membre în conformitate cu Directiva 94/57/CE a Consiliului, care acordă Directorului General pentru Mobilitate și Transporturi competența de a publica lista organizațiilor recunoscute și de a o actualiza, dacă este necesar.

lista actualizată a fost publicată la 19 mai 2015, sub forma unei comunicări din partea Comisiei Europene (2015/C 162/06); ea cuprinde unsprezece organizații: American Bureau of Shipping (ABS); Bureau Veritas SA — Registre international de classification de navires et d’aeronefs (BV); China Classification Society (CCS); Croatian Register of Shipping (CRS); DNV GL AS; KR (Korean Register); Lloyd’s Register Group LTD (LR); Nippon Kaiji Kyokai General Incorporated Foundation (ClassNK); Polish Register of Shipping (PRS); RINA Services S.p.A.; Russian Maritime Register of Shipping (RS).

4.Utilizarea organizațiilor recunoscute de către statele membre în calitatea acestora de stat de pavilion

4.1.Transpunerea Directivei 2009/15/CE

În conformitate cu articolul 13 din directivă, statele membre trebuiau să finalizeze transpunerea directivei până la 17 iunie 2011. Caracterul complet al transpunerii directivei de către statele membre a fost evaluat de către Comisie și s-a constatat a fi în general satisfăcător.

4.2.Relațiile de lucru între statele membre și organizațiile recunoscute

Articolul 5 din directivă prevede că statele membre care decid să autorizeze o organizație recunoscută stabilesc o „relație de lucru” oficială cu organizația recunoscută în cauză sub forma unui acord formal scris sau a unor construcții juridice echivalente. Confirm alineatului (4) din articolul respectiv, fiecare stat membru trebuie să comunice Comisiei informații precise despre relațiile de lucru cu organizațiile recunoscute.

Toate statele membre care utilizează una sau mai multe organizații recunoscute au furnizat informațiile solicitate cu privire la relația lor de lucru, inclusiv modificări sau actualizări, după caz. Comisia a verificat dacă acordurile respective sunt în conformitate cu cerințele.

Toate statele membre, cu excepția unuia, au încheiat acorduri cu una sau mai multe organizații recunoscute. Numărul de acorduri încheiate de fiecare stat membru variază de la unu la zece, cu o medie de șase organizații recunoscute autorizate pentru fiecare stat membru.

Numărul de acorduri încheiate de organizații recunoscute din UE cu state membre variază de la unu la douăzeci și cinci, cu o medie de paisprezece acorduri pentru fiecare organizație recunoscută.

În conformitate cu articolul 8 din directivă, un stat membru poate suspenda sau retrage autorizația unei organizații recunoscute în cazul în care consideră că organizația recunoscută în cauză nu mai poate îndeplini, în numele său, atribuțiile specificate la articolul 3 (inspecție, controale și/sau emiterea unui certificat statutar). În acest caz, statul membru informează fără întârziere Comisia și își motivează în mod corespunzător decizia. Comisia nu a înregistrat o astfel de notificare de la intrarea în vigoare a directivei.